# PPSHP:n opetustietolupaprosessin ohjeistus

Sosiaali- ja terveystietojen toissijaisesta käytöstä annetun lain (jatkossa toisiolaki) perusteella PPSHP:n potilas- ja asiakasrekisterin tietoja saa käsitellä opetusaineistojen valmistamiseksi sosiaali- ja terveydenhuollon ammattihenkilöiksi opiskelevien ja asiakastietoja käsittelevän henkilöstön opetukseen, jos se on välttämätöntä opetuksen tarkoituksen toteuttamiseksi ja käsittelylle on myönnetty toisiolain mukainen tietolupa.

Opetuskäyttöön valmisteltavasta aineistosta tulee aina poistaa tiedot, joiden perusteella aineistosta voisi olla mahdollista tunnistaa suoraan yksittäisiä henkilöitä. Potilastietoja saa käyttää opetustilanteissa tunnisteellisina vain, jos opetusta ei voida toteuttaa tunnisteettomana käsiteltävän tapauksen harvinaislaatuisuuden, opetuksen luonteen tai muun vastaavan syyn vuoksi.

Asiakkaat ja potilaat voivat kieltää omien potilastietojensa käytön opetukseen. Asiakkaan ja potilaan oikeutta kieltää tietojensa käyttöä voidaan rajoittaa, jos tietojen käyttö on käytännössä välttämätöntä tapauksen harvinaislaatuisuuden vuoksi, esimerkiksi jokin harvinaissairaus tai tavanomainen/yleinen sairaus, jossa sairaus on käyttäytynyt hyvin epätyypillisesti tai aiheuttanut epätyypillisiä oireita.

Mikäli opetusaineiston valmistamiseksi halutaan käyttää useamman rekisterinpitäjän asiakas-/potilastietoja, tietolupa haetaan kansalliselta tietolupaviranomaiselta Findatalta, <https://www.findata.fi/palvelut/tietolupahakemukset/>.

Toisiolain mukainen tietolupa ei sovellu tilanteisiin, joissa oppimateriaalia kerätään vain opetuskäyttöön ilman, että valmistettava materiaali tallennetaan potilaskertomukseen taudinmäärityksen, hoidon tai kuntoutuksen vuoksi. Tällaisissa tilanteissa oppimateriaalin tuottaminen edellyttää tietosuoja-asetuksen 6 (1) artiklan a) -alakohdan ja 9 (2) artiklan a) -alakohdan mukaista potilaan tietoon perustuvaa, kirjallista suostumusta.

MEDigi –hankkeessa luodaan ja kehitetään valtakunnallinen lääketieteen koulutuksen verkkopalvelu lääketieteen ja hammaslääketieteen lisensiaatin peruskoulutukseen. MEDigi-hankkeelle on 9/2020 myönnetty Findatan tietolupa, jonka perusteella PPSHP:n asiakas-/potilasrekisteritiedoista valmistettuja opetusmateriaaleja voidaan siirtää MEDigi-hankkeen tietovarantoon. Tietovarannon yhteisrekisterinpitäjinä toimivat lääke- ja hammaslääketieteen opetusta antavat suomalaiset yliopistot.

## Tietolupahakemuksen tekeminen

Tietolupahakemus täytetään sähköisenä tai paperisena. Lomakkeen voi myös allekirjoittaa sähköisenä PDF-XChange editor -järjestelmän allekirjoitustoiminnolla varmennekorttia käyttäen. Lomake toimitetaan sähköisenä osoitteeseen [arkisto@ppshp.fi](mailto:arkisto@ppshp.fi).

Tietolupahakemuksessa on nimettävä luvan vastuuhenkilö.

## Tietolupahakemuksen käsittely

PPSHP:n johtajaylilääkäri tekee lupapäätöksen. Päätös lupaehtoineen annetaan viipymättä, mutta kuitenkin viimeistään kolmen (3) kuukauden kuluessa siitä, kun lupahakemus on saapunut täydellisenä viranomaiselle. Poikkeustapauksissa määräaika voi olla tätä pidempi.

Lupa myönnetään määräaikaisena. Lupa voidaan peruuttaa, mikäli luvan saaja rikkoo päätöksen lupaehtoja tai jos siihen katsotaan olevan muuta syytä.

\*\*\*

Lisätietoja:

Hallintoylilääkäri Kati Ojala sekä [tietosuoja@ppshp.fi](mailto:tietosuoja@ppshp.fi)